b'\n_START_ARTICLE_\nX&Y\n_START_SECTION_\nInformaci\xc3\xb3\n_START_PARAGRAPH_\nCap a la tardor de 2003, el grup va comen\xc3\xa7ar a treballar en el nou disc amb el productor Ken Nelson a Chicago, i cap al gener de 2004 van entrar a l\'estudi a Londres. El proc\xc3\xa9s de gravaci\xc3\xb3 va durar m\xc3\xa9s de divuit mesos perqu\xc3\xa8 els membres del grup no estaven satisfets del resultat final. El disc publicat fou la tercera versi\xc3\xb3 que va produir el grup. Els membres no estaven contents amb el treball realitzat per Nelson en les sessions inicials d\'enregistrament, tot i que havia produ\xc3\xaft els dos \xc3\xa0lbums anteriors de Coldplay. La data inicial de llan\xc3\xa7ament estava prevista per 2004 per\xc3\xb2 es va ajornar fins al 2005 tot i tenir m\xc3\xa9s de 60 can\xc3\xa7ons enregistrades pel disc. A principis del 2005 es va rumorejar que s\'anomenaria Zero Theory. La llista de can\xc3\xa7ons es va tancar cap a l\'abril, el 6 juny es va publicar al Regne Unit via la discogr\xc3\xa0fica Parlophone, i un dia despr\xc3\xa9s als Estats Units per Capitol Records. El disc es va llan\xc3\xa7ar amb el sistema de protecci\xc3\xb3 Copy Control en algunes regions. El 2008, Capitol va llan\xc3\xa7ar una versi\xc3\xb3 remasteritzada de l\'\xc3\xa0lbum en dos vinils que formava part de les s\xc3\xa8ries "From the Capitol Vaults"._NEWLINE_Per a la composici\xc3\xb3 de les can\xc3\xa7ons hi ha citades influ\xc3\xa8ncies electr\xc3\xb2niques Kraftwerk, David Bowie i Brian Eno, i tamb\xc3\xa9 Kate Bush. L\xc3\xadricament, Martin fa una reflexi\xc3\xb3 dels seus dubtes, pors, esperances i amors, per\xc3\xb2 en aquesta ocasi\xc3\xb3 en segona persona en comptes de primera._NEWLINE_La portada del disc fou dissenyada pel duet Tappin Gofton, format per Mark Tappin i Simon Gofton. Es tracta d\'una representaci\xc3\xb3 gr\xc3\xa0fica del codi Baudot, un tipus de comunicaci\xc3\xb3 telegr\xc3\xa0fica que feia servir s\xc3\xa8ries de zeros i uns, realitzada amb una combinaci\xc3\xb3 de colors i blocs. A l\'interior del llibret hi apareix l\'alfabet del codi, que aplicat a la imatge de la portada es pot descobrir que hi apareix "X&Y". Tamb\xc3\xa9 hi apareixen fotografies dels membres treballant en el disc. En la contraportada hi ha escrit l\'esl\xc3\xb2gan "Make Trade Fair", el nom d\'una organitzaci\xc3\xb3 internacional a la qual Chris Martin d\xc3\xb3na suport. La banda va dedicar l\'\xc3\xa0lbum a "BWP" en refer\xc3\xa8ncia a Bruce W. Paltrow, el pare de la muller de Martin, Gwyneth Paltrow. Tots els senzill publicats del disc tamb\xc3\xa9 tenen una portada utilitzant el codi Baudot per criptografiar el respectiu t\xc3\xadtol._NEWLINE_L\'\xc3\xa0lbum cont\xc3\xa9 dotze can\xc3\xa7ons m\xc3\xa9s una oculta addicional titulada "Til Kingdom Come". Aquesta est\xc3\xa0 omesa de la llista de can\xc3\xa7ons per\xc3\xb2 apareix llistada amb el s\xc3\xadmbol "+" dins el llibret. Originalment estava planificat que el cantant estatunidenc Johnny Cash l\'enregistr\xc3\xa9s amb Martin, per\xc3\xb2 Cash va morir abans de poder dur a terme la gravaci\xc3\xb3. La can\xc3\xa7\xc3\xb3 "Talk" va apar\xc3\xa8ixer en la llista de can\xc3\xa7ons definitiva per\xc3\xb2 la seva idea era llan\xc3\xa7ar-la com a cara B. Es van publicar quatre senzills principals internacionalment: "Speed of Sound", "Fix You" i "Talk" el 2005, i "The Hardest Part" el 2006. Un cinqu\xc3\xa8 senzill "What If" es va llan\xc3\xa7ar el juny de 2006 en algunes emissores de r\xc3\xa0dio franceses, belgues i su\xc3\xafsses. El 2007 van llan\xc3\xa7ar "White Shadows" a Am\xc3\xa8rica del Sud coincidint amb la gira que va fer el grup en aquest continent, "2007 Latin America Tour"._NEWLINE_La rebuda per part dels mitjans de comunicaci\xc3\xb3 fou positiva en general, tot i que la majoria van indicar que era inferior als seus predecessors. Coldplay va rebre moltes cr\xc3\xadtiques per la similituds entre el senzill principal, "Speed of Sound", i "Clocks", la seva can\xc3\xa7\xc3\xb3 m\xc3\xa9s popular fins al moment. Mentre es destacava la composici\xc3\xb3 de les balades aconseguint un so i un estil propi, tamb\xc3\xa9 es criticava que el disc era poc excitant, agradable d\'escoltar per\xc3\xb2 no memorable. L\'\xc3\xa8xit comercial fou molt destacable a Europa. Al seu pa\xc3\xads va debutar al n\xc3\xbamero u de la UK Albums Chart, tercer debut consecutiu de la banda. Posteriorment fou certificat amb vuit discs de plat\xc3\xad pel British Phonographic Industry. Als Estats Units, l\'\xc3\xa8xit fou molt m\xc3\xa9s important, fins i tot superant els seus \xc3\xa0lbums predecessors. Tamb\xc3\xa9 va debutar al n\xc3\xbamero u de la US Billboard 200, la primera vegada que ho aconseguia Coldplay. La Recording Industry Association of America va certificar el disc amb tres discs de plat\xc3\xad amb m\xc3\xa9s de tres milions d\'unitats venudes. A final d\'any 2005 fou nomenat com l\'\xc3\xa0lbum m\xc3\xa9s venut a tot el m\xc3\xb3n amb un total de 9,4 milions de discs venuts._NEWLINE_L\'\xc3\xa0lbum va guanyar diversos premis i nominacions a nivell internacional. Entre ells destaquen el premi BRIT Award al millor \xc3\xa0lbum brit\xc3\xa0nic de l\'any 2006. Per altra banda van aconseguir la seva tercera nominaci\xc3\xb3 consecutiva al Mercury Prize i tamb\xc3\xa9 foren nominats com a millor \xc3\xa0lbum de rock als premis Grammy, per\xc3\xb2 foren superats pel How to Dismantle an Atomic Bomb de U2.'